Αρνάκι με άγρια χόρτα και κρέμα αυγολέμονο
Ένα μεγαλειώδες φρικασέ που φτιάχνεται με μια πυκνή και πλούσια κρέμα αυγολέμονο. Το ετοιμάζουν χωριστά, σε άλλη κατσαρόλα, και ύστερα το ενσωματώνουν στο φαγητό.
2 κιλά αρνί από σπάλα και μπούτι, μαζί με το κόκαλο, κομμένο σε μεγάλες μερίδες , 1 ξερό κρεμμύδι, ψιλοκομμένο , 2 φρέσκα κρεμμυδάκια, ψιλοκομμένα , 1 μέτρια μαραθόριζα (φινόκιο), καθαρισμένη, κομμένη στη μέση , 2 σκελίδες σκόρδο, καθαρισμένες , 500 ml λευκό κρασί , 750 ml σπιτικός ζωμός λαχανικών ή νερό ζεστό, 600 γρ. χόρτα εποχής, όπως σέσκουλα, λάπαθα, μυρώνια, καυκαλήθρες , 100 ml ελαιόλαδο , αλάτι, φρεσκοτριμμένο πιπέρι, 3 κρόκοι αυγών , 1/2 φλιτζ. τσαγιού κρύο νερό , 3 κουτ. σούπας κορν φλάουρ , χυμός από 1-2 λεμόνια, 1 κουτ. σούπας βούτυρο αγελάδας, 2 1⁄2 φλιτζ. τσαγιού ζουμί από το φαγητό, ζεστό και σουρωμένο , αλάτι, φρεσκοτριμμένο πιπέρι
Για να φτιάξουμε το αρνάκι με άγρια χόρτα και κρέμα αυγολέμονο, ξεκινάμε ρίχνοντας σε μια κατσαρόλα με αλατισμένο νερό που κοχλάζει τα χόρτα και τα ζεματίζουμε για περίπου 2 λεπτά, ίσα ίσα να μαραθούν. Τα στραγγίζουμε.Σε μια φαρδιά και μεγάλη κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το αρνί για 4-5 λεπτά, μέχρι να ροδίσει καλά. Προσθέτουμε τα κρεμμύδια (ξερό και φρέσκα) και το σκόρδο και σοτάρουμε για άλλα 2-3 λεπτά. Ρίχνουμε το κρασί, τον ζωμό ή το νερό και αφήνουμε να πάρουν μία βράση.Μετριάζουμε τη φωτιά, κλείνουμε την κατσαρόλα με το καπάκι της και σιγομαγειρεύουμε το αρνί για περίπου 1 ώρα, μέχρι να μαλακώσει.Προσθέτουμε το φινόκιο, τα χορταρικά και αλατοπίπερο και μαγειρεύουμε για περίπου 15 λεπτά, ώστε να μαλακώσουν αλλά όχι να λιώσουν.Χτυπάμε τους κρόκους σε ένα μπολ. Διαλύουμε το κορν φλάουρ στο κρύο νερό και το ρίχνουμε στο μπολ με τους κρόκους.Μεταφέρουμε το μείγμα σε ένα μικρό κατσαρολάκι και προσθέτουμε επίσης το ζουμί από το φαγητό και αλατοπίπερο.Σιγοβράζουμε το μείγμα για περίπου 2 λεπτά, ανακατεύοντας με ένα σύρμα διαρκώς, μέχρι να πήξει και να γίνει μια ελαφριά κρέμα.Αποσύρουμε από τη φωτιά και προσθέτουμε το βούτυρο, ανακατεύοντας μέχρι να λιώσει. Ρίχνουμε τον χυμό λεμονιού και ανακατεύουμε απαλά.Αποσύρουμε την κατσαρόλα με το αρνί από τη φωτιά και ρίχνουμε την κρέμα αυγολέμονο. Σείουμε την κατσαρόλα για να πάει παντού και σερβίρουμε.
Αρνί,Αυγά,Χόρτα , Μυρωδικά